讀杜子美詩
作者：韓維
朝代：宋

paragraphs: 寒燈熠熠宵漏長，顛倒圖史形勞傷。
取觀杜詩盡累紙，坐覺神氣來洋洋。
高言大義經比重，往往變化安能常。
壯哉起我不暇寐，滿座嘆息喧中堂。
唐之詩人以百數，羅列衆制何煌煌。
太陽重光燭萬物，星宿安得舒其芒。
讀之踴躍精膽張，徑欲追攝忘愚狂。
徘徊攬筆不得下，元氣混浩神無方。